Den 21-årige blev dømt til udvisning i februar, og nu har han fået en ekstra behagelig rejse i privatfly - til Danmark

Ved du, hvor manden befinder sig? Så tip os på mail til 1224@eb.dk eller på SMS til 1224. Det koster alm. takst.

I januar blev han udnævnt til Sveriges mest forhadte mand efter et overfald - nu er han så i Danmark.

Det viser en aktindsigt, det svenske medie Aftonbladet har fået fra den svenske kriminalforsorg, og tuneserens svenske advokat Ekrem Güngör bekræfter over for Ekstra Bladet, at den 21-årige er blevet sendt til Danmark.

Han har dog ikke haft kontakt med sin klient siden den 9. marts i år.

Efter overfaldet blev han idømt to måneders fængsel og udvisning. Den 21-årige mand fra Tunesien havde først søgt asyl i Danmark, og derfor skal Sverige efter Dublin-forordningen sende ham tilbage.

Sveriges mest forhadte mand har fået sin dom

Skubbede småbørns-mor

Den 5. januar forsøgte den 21-årige mand at stjæle en taske fra en ældre kvinde ved Gamla Stan i det centrale Stockholm.

En kvinde med to børn kom forbi og forsøgte at hjælpe den ældre kvinde mod sin overfaldsmand.

Det fik den 21-årige til at gå amok og sparke og skubbe den sagesløse moder ned ad trappen. Derefter sluttede han af med at spytte på moderen, inden han forsvandt. Det hele blev filmet på af et overvågningskamera.

Sparker mor og børn ned ad trappen: Her er Sveriges mest forhadte mand

Sendt med privatfly

Og ifølge det svenske medie Aftonbladet så er han altså landet i København. Den 10. marts havde han afsonet sin dom, hvorefter han af kriminalforsorgen blev hentet i fængslet og sendt ekstra behageligt til Danmark.

Sverige havde chartret et privatfly. Et fly, der efter mediets oplysninger, kostede omkring 80700 svenske kroner. Det svarer til cirka 65.000 danske.

Mor sparket ned af Sveriges mest forhadte mand: Jeg fortryder intet

Sendes først til Sandholm

Den 21-årige tuneser befinder sig højst sandsynligt i Center Sandholm i Nordsjælland, hvor han frit kan gå rundt uden for lejren.

Når en asylansøger bliver sendt tilbage til Danmark, ender personen først i Sandholmlejren. Mens ansøgningen bliver behandlet af Udlændingestyrelsen, kan asylansøgeren blive sendt videre til andre flygtningelejre. Det oplyser Rigspolitiet til Ekstra Bladet.

Hos Center Sandholm hverken kan eller vil man bekræfte tilstedeværelsen af den 21-årige forhadte mand. Centerleder Michael Ehrenfels siger til Ekstra Bladet, at centerledelsen ikke informeres om, hvem personerne, som ankommer til lejren, er.